Moning.
Tanim Bel em i wanem samting?
Ating yumi manmeri yumi gat kainkain tingting long as na minim bilong tanim bel. Sampela manmeri i tingim olsem, tanim bel em i pasin bilong stretim laip na mekim ol gutpela pasin. Na narapela manmeri i tingim olsem, tanim bel em i pasin bilong lusim smok na lusim spak brus na lusim dring bia na spak. Na sampela manmeri i tingim olsem, tanim bel em i pasin bilong kisim baptais na i go harim lotu. Yu save, yumi manmeri yumi gat kainkain tingting long as na minim bilong tanim bel.
Insait long Baibel tanim bel i olsem yu givim baksait long wei bilong yu na yu tanim na yu kam long wei bilong God. Tanim bel i olsem yu senisim tingting bilong yu na yu lusim laik bilong yu na yu bihainim laik bilong God. Tanim bel i olsem yu lusim rot nau yu stap long em na yu tanim na kam long rot bilong God.
Wanpela tok piksa.
Long yia 1975 Papua Niu Gini i bin kisim Independens, na dispela i gutpela. Bipo long yia 1975 gavman bilong Australia i bosim olgeta samting bilong Papua Niu Gini, na olgeta manmeri bilong Papua Niu Gini i stap aninit long gavman bilong Australia. Ol i stap aninit long lek bilong Australia.
Tasol, long de 16 bilong 9 mun long yia 1975, Papua Niu Gini i bin kisim Independens. Dispela i minim olsem, ol manmeri bilong Papua Niu Gini ol i sanapim gavman bilong ol yet na ol i no i stap moa aninit long gavman bilong Australia. Australia i no bosim ol samting bilong ol PNG moa, nogat, ol PNG i bosim olgeta samting bilong ol yet. Bipo, ol manmeri bilong PNG ol i sindaun aninit long lek bilong Australia, tasol nau ol i sindaun aninit long lek bilong ol yet.
Em olsem na, mi laik yusim dispela stori bilong Independens bilong PNG olsem wanpela tok piksa bilong helpim yumi klia long as na minim bilong tanim bel.
Stat bilong sin.
Tingim. Pastaim, long ples Iden, Adam na Ivi i stap aninit long God. Tupela i stap aninit long tok bilong God. Tupela i sindaun aninit long laik bilong God. Tupela i stap aninit long lo bilong God.
Na God yet i tokim ol long wanem samting i gutpela na wanem samting i nogut. Tupela i no wokim disisen bilong tupela yet long ol wanem samting i gutpela na wanem samting i nogut bilong tupela. Nogat. God yet i tokim tupela na tupela i bihainim. Em olsem na God i tokim tupela long wanpela diwai i stap na i no gutpela long tupela i kisim na kaikai. Na sapos tupela i kisim, orait samting nogut bai kamap. God i tok dai bai kamap.
15 Na BIKPELA God Em i kisim dispela man Em i bin wokim na Em i putim em long ples Iden, bai em i wok na lukautim dispela ples. 16 Na BIKPELA God Em i tok strong long dispela man na Em i tok, “Yu ken i kaikaim frut bilong olgeta kainkain diwai i stap long dispela ples. 17 Tasol, wanpela diwai bilong givim save long ol gutpela samting na ol samting i nogut, long dispela diwai yu no ken i kaikai. Sapos yu kaikai long dispela diwai, tru, yu bai dai.” Jenesis 2:15-17.
Tasol, bihain, tupela i lusim God na tupela sanap long lek bilong tupela yet. Tupela i lusim tok bilong God na tupela i bihainim tok bilong tupela yet. Tupela i lusim save bilong God na tupela i bihainim save bilong tupela yet. Em olsem na tupela yet i bosim wanem samting i gutpela na wanem samting i nogut bilong tupela yet.
6 Orait na, meri em i lukim frut bilong dispela diwai, na em i tingim olsem dispela frut em i gutpela kaikai na em i gutpela frut tru. Na tu, em i tingim olsem dispela frut em i gutpela samting bilong kisim ol gutpela gutpela save. Olsem na meri em i kisim sampela frut na em i kaikai. Man bilong em i stap, na meri em i givim sampela frut long em, na em tu em i kaikai. Jenesis 3:6.
Taim tupela i lukim prut God i bin tambuim na God i makim em i samting nogut bilong tupela, orait tupela i skelim laik bilong tupela yet, na tupela i wokim disisen bilong tupela yet, na tupela bihainim save bilong tupela yet, na tupela i kisim samting God i tambuim na tupela i kaikai.
Long dispela pasin tupela i pulim nus long God na kisim independens bilong ol long God. Long dispela pasin tupela i bin givim baksait long God na bihainim laik bilong tupela yet. Na Baibel i kolim dispela pasin “sin”. Sin em i pasin we manmeri i lusim God na ol i bihainim laik bilong ol yet. Sin em i pasin we manmeri i wokabaut long laip bilong ol long ol disisen na laik bilong ol yet. Sin em i pasin we manmeri i lusim God na ol i wokabaut long independens bilong ol yet.
Taim PNG i kisim independens long Australia, orait dispela i gutpela na i no gat toktok. Tasol, taim manmeri i lusim God na ol i bihainim laik bilong ol yet, orait dispela kain independens long God em i no gutpela samting. Long wanem, God i bin wokim olgeta manmeri na i no rait long ol i givim baksait long God na wokabaut long laik na save bilong ol yet – i no rait long ol i wokabaut long independens long God.
Orait, tanim bel em i wanem samting?
Tanim bel em i pasin we yumi lusim wei bilong yumi yet na yumi bihainim wei bilong God. Yumi lusim rot bilong yumi yet na yumi bihainim rot bilong God. Yumi lusim tok bilong yumi yet na yumi bihainim tok bilong God. Yumi lusim tingting bilong yumi yet na yumi bihainim tingting bilong God. Yumi lusim pasin bilong yumi yet na yumi bihainim pasin bilong God. Tanim bel em i pasin we yumi lusim independens bilong yumi yet na yumi sindaun aninit long God.
Promis bilong God.
Na God i promis olsem, manmeri i tanim bel, em olsem manmeri i lusim independens pasin bilong ol, na i kam bek long God, na i trastim God long kisim bek ol long feitful wok bilong Jisas long diwai kros, orait ol i no inap lukim pe bilong sin bilong ol. Nogat. Ol bai lukim laip. Long wanem, Jisas i bin kisim pe bilong sin bilong ol long diwai kros, na long dispela rot God i save kisim bek sin manmeri i tanim bel.
“Em olsem na, yupela tanim bel na kam bek gen long God, na Em bai rausim olgeta sin bilong yupela.” Aposel 3:19.
Ol prens bilong mi, i gutpela tru long yumi lusim independens bilong yumi na yumi kam bek gen long God, na long feitful wok bilong Jisas Em i rausim olgeta pe bilong sin bilong yumi, na yumi lukim trupela laip wantaim God.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans